Къармэ Миланэ и зэфIэкIыр
Куэдым хуэнабдзэгубдзаплъэ, зи гупсысэр жыжьэ нэс Къармэ Миланэ «зэфэну псыр къыщыжэнур дяпэкIэщ» жыхуаIэ ныбжьым итщ. Ар Къэбэрдей-Балъкъэр къэрал университетым адыгэбзэмрэ литературэмкIэ и къудамэм и еплIанэ курсым щоджэ.
Дзэлыкъуэ къуажэм къыщалъхуа хъыджэбзым и ныбжьыр илъэсихым иту и унагъуэр Налшык къэIэпхъуауэ щытащ. Къалэм нэхъыбэрэ щыпсэуа пэтми, Миланэ и анэдэлъхуэбзэр зэи IэщIыб ищIакъым, атIэ школым щыщIэсахэм деж щегъэжьауэ ди адыгэ тхакIуэ-усакIуэхэм я IэдакъэщIэкIхэр сыт щыгъуи щIиджыкIыу, адыгэ хабзэм, лъэпкъым и тхыдэм куууэ зыщигъэгъуэзэну яужь итт. Пщащэр щеджа, Налшык дэт гимназие №1-м абы куэдым зыщригъэсащ, щIэныгъэм и къарур щызыхищIащ.
Курыт еджапIэр къиуха нэужь, Миланэ куэдрэ гупсысакъым IэщIагъэ зыхуеджэнум щхьэкIэ. Ар КъБКъУ-м адыгэбзэмрэ литературэмкIэ и къудамэм щIэтIысхьащ, япэ курсым щыщIэдзауи жыджэру зыкъигъэлъэгъуащ. Махуэ къэс щIэ гуэр зэрызригъэщIэным хущIэкъу и щIэныгъэм хигъахъуэ зэпыту щыт пщащэр еджапIэ нэхъыщхьэм, щIыналъэ, хэгъэгупсо, урысейпсо зэпеуэхэм, конференцхэм, литературэ пшыхьхэм, зэхьэзэхуэхэм, жылагъуэ Iуэхухэм жыджэру хэтщ. Пщащэр зэрыгушхуэхэм ящыщщ ХьэтIохъущокъуэ Къазий и цIэр зезыхьэ Адыгэбзэ Хасэм иригъэкIуэкI зэпеуэм япэ увыпIэр къыщихьу илъэс псокIэ Адыгэбзэ Хасэм и цIэкIэ щыIэ стипендиер къызэрыхуагъэфэщар. Абы тригъэгушхуагъэнщ Миланэ — ар «тху» защIэкIэ йоджэ, студент нэхъыфIхэм халъытэу, икIи стипендие лъаги къехь.
Еджэным къыдэкIуэу, хъыджэбзыр университет гъащIэм жыджэру хэтщ. Къармэм фIэфIщ театр теплъэгъуэхэм щыджэгун, пшыхьхэм усэ къыщеджэн. Абыхэм яхуиIэ лъагъуныгъэр къыщежьауэ жыхуиIэр езыр илъэс 11-м иту уэрэд жыIэнымрэ, актёр IэщIагъэмрэ зыхуигъэсэну макъамэм щыхурагъаджэ школым щIэтIысхьа нэужьщ. Абы лъандэрэ усэ къеджэнкIэ сыт хуэдэ зэпеуэ хэтами, япэ увыпIэр зыIэригъэхьэу апхуэдэщ.
Миланэ фIыщIэ щIы-хуэщIыпхъэхэм ящыщщ адыгэбзэ кафедрэм и лэжьакIуэ нэхъыжь, филололие щIэныгъэхэм я кандидат Къардэн Мусадин сценарийр итхыу, Къармэм макъ щIилъхьэурэ адыгэбзэр зэзыгъэщIэну хуейхэм папщIэ къыдагъэкIа таурыхъыр. А лэжьыгъэр иужькIэ «ЩIэныгъэлI ныбжьыщIэхэм я инновационнэ проектхэм я гъэлъэгъуэныгъэ» зэпеуэм етIуанэ щыхъуащ.
Пщащэр мы унэтIыныгъэм къищынэмыщIауэ, и анэр зэрылажьэ медици- нэ IэщIагъэми хуабжьу дехьэх, икIи КъБКъУ-м и медицинэ колледжми щIэтIысхьауэ 2-нэ курсым щоджэ.
Миланэ зэрыжиIэмкIэ, и гъащIэм фIыуэ къыщехъулIэ псори и анэм и фIыгъэу къелъытэ. Ар сытым дежи и щапхъэу, ещхь хъумэ нэхъ къищтэу, дэплъейуэ щытщ.
Зи къаруи, зэфIэкIи, щIэныгъи, Iэзагъи IуэхуфIхэм тегъэпсыхьауэ зи лъагъуэ хэзыш Къармэ Миланэ и мурадхэр къехъулIэу ди гуапэщ.
ХЬЭРЭДУРЭ Аллэ.
